Colette L. Brix (DF), 2004-05-25:
Dansk Folkeparti ønsker at sikre en regional balance gennem en konkret indsats i udkantsområderne, og vi har da også støttet de initiativer, som regeringen fremlægger i den regionalpolitiske redegørelse.
Dansk Folkeparti er helt enig i regeringens opfattelse, nemlig at vejen til en bedre regionalpolitisk balance skal søges gennem fokus på at skabe vækst i udkantsområderne.
Kun derigennem vil vi kunne få de regioner, der halter lidt bagefter, med - også på lidt længere sigt.
Initiativer, der retter sig mod konjunkturbaserede politiske indgreb som f.eks. forårspakken, vil bestemt have en effekt i alle regioner, selvfølgelig ikke bare i udkantsområderne.
Jeg synes, at et eksempel på forbedring af rammevilkårene er det øgede befordringsfradrag i yderområderne, fordi det vil øge mobiliteten.
Dansk Folkeparti har den klare opfattelse, at rammebetingelserne i kommunerne skal være så gode som overhovedet muligt, og derfor lægger vi også vægt på, at der med strukturreformen findes en løsning, der sikrer en bedre faglig bæredygtighed i hele landet.
Jeg er slet ikke i tvivl om, at en sådan omstrukturering specielt vil have en effekt i mere tyndt befolkede områder.
Redegørelsen nævner også iværksætteri som et område, der har en helt speciel betydning for udkantsområdernes fremtidige vækstmuligheder, og det er vi helt enige med regeringen i.
Men i modsætning til regeringen erkender vi, at højtflyvende ensidig fokus på højteknologi ikke er hele vejen frem, specielt ikke i udkantsområderne.
Vi vil presse lidt mere på for at få mere bredde i den iværksætterpolitik, der er den eneste løsning for landets udkantsområder, og det er lykkedes os at få regeringen til at forstå, at Iværksætterfonden ikke kun skal rettes mod biotek og it og andet højtflyvende, men også skal have bredden med.
Den regionale erhvervsservice spiller også en central rolle for udviklingen i udkantsområderne.
Nu har vi fået de nye regionale erhvervsservicecentre, men når man har den slags organer, må det simpelt hen måles, hvordan de rent faktisk servicerer regionalt: Hvordan er sammensætningen af virksomheder, der er blevet serviceret i det enkelte center, sammenlignet med den totale erhvervssammensætning i det pågældende område?
Jeg har på fornemmelsen, at der som på mange andre områder er en skævhed, hvor de traditionelle fremstillingserhverv prioriteres alt for højt i forhold til erhvervets lokale relevans.
Turismen skal efter Dansk Folkepartis opfattelse placeres i en helt central rolle i landets udkantsområder, og undersøgelser har da også påpeget, hvor stor en rolle erhvervet spiller netop her.
Regeringen nævner yderområdepuljen fra 2003 på 10 mio. kr., som Dansk Folkeparti var med til at få på plads, og det er selvfølgelig fint nok.
Men i samme åndedrag fjernede man statsstøtten til de regionale turistudviklingsselskaber.
Det skal stå helt klart, at Dansk Folkepartis prioriterer turismen meget højt, og vi vil fortsat presse på for at få regeringen til at komme med yderligere initiativer.
Man må i den sammenhæng også huske, at der er mange arbejdspladser i turismeerhvervet, og der er bestemt ikke kun tale om højtuddannede, så derfor ville det være helt naturligt at sætte ind her, hvis der er behov for en bred beskæftigelsesindsats.
Det andet element i dagens debat omhandler udflytningen
af statslige arbejdspladser, og her støtter Dansk Folkeparti regeringens politik.
Jeg ønsker ikke at kaste mig ud i en debat om, hvor de helt konkret skal ligge.
Der er nok en række forskellige synspunkter om det spørgsmål her i salen, men sluttelig ligger beslutningen jo altid hos ministeren. Man skal dog ikke tro, at vejen til velstand i udkantsområderne kun går gennem en udflytning af statslige arbejdspladser, for det er ikke tilfældet.
Man kan ofte sidde med lidt af en fornemmelse af, at udflytningen skal ske for enhver pris, men det er en yderst bekostelig affære at flytte statslige arbejdspladser, og man skal også huske at overveje, hvordan kompetencerne i den pågældende institution skal fungere i samspil med andre virksomheder og institutioner.
Men vi har noteret os, at man fra regeringens side har udtalt, at nye statslige arbejdspladser vil blive udflyttet, og det er vi tilfredse med i Dansk Folkeparti.